Nog ’n steenkooldief vasArgieffoto (Foto: SAPD/Facebook) ’n Vragmotorbestuurder en sy toesighouer van ’n vervoermaatskappy wat glo steenkool gesteel het, is Maandag by die Matla-kragstasie in Mpumalanga in hegtenis geneem. Die vervoermaatskappy is deur Eskom gesubkontrakteer om steenkool na die kragstasie te vervoer. Dit is al die soveelste voorval van steenkooldiefstal by ’n Eskom-kragstasie wat vandeesmaand aangemeld is. Volgens Eskom was die vragmotorbestuurder uitgevang dat hy dié steenkool met minderwaardige steenkool vervang het. Dit het glo by ’n bekende onwettige steenkoolwerf in die Mpumalanga-omgewing gebeur voordat die aflewering by die Matla-kragstasie geskied het. “Sekuriteitspesialiste van Bidvest Protea Coin, wat deur Eskom gekontrakteer is om steenkool-, diesel- en brandstofdiefstalsake te ondersoek, het die vragmotor opgespoor toe dit die onwettige steenkoolwerf ingegaan en verlaat het. Die vragmotor is toe onderweg na die kragstasie van die pad afgetrek,” sê die kragvoorsiener. “Tydens ondervraging het die vragmotorbestuurder erken dat hy die ‘goeie gehalte’ steenkool van die Arthur Taylor Colliery in Mpumalanga afgelaai het. Hy het verder beweer dat hy in opdrag van sy toesighouer opgetree het toe hy na die Rondebult- steenkoolwerf gegaan het om die steenkool om te ruil.” Die bestuurder en sy toesighouer, in diens van Ukusebenza Transport, Argieffoto van ‘n steenkool-kragstasie (Foto: stevepb, Pixabay) is albei in hegtenis geneem en ’n strafregtelike saak met verskeie aanklagte is by die polisie aanhangig gemaak. Die vragmotor en sleepwa met die gesteelde steenkool is geskut. “Die verdagtes is tot 13 Desember in aanhouding wanneer hulle dan formeel om borgtog kan aansoek doen.” Vroeër vandeesmaand is ’n kontrakteur wat by die Camden-kragstasie in Mpumalanga werksaam was in hegtenis geneem nadat hy positief verbind is met ’n voorval van sabotasie. In twee afsonderlike voorvalle was vragmotorbestuurders wat steenkool by die Camden- en Kendal-kragstasie afgelaai het, ook in hegtenis geneem. Op 10 November is nog twee steenkoolvragmotorbestuurders by die Kendal-kragsentrale in Mpumalanga in hegtenis geneem nadat hulle in die besit van vermoedelik gesteelde steenkool gevind is. Adv. Karen Pillay, hoofbestuurder vir sekuriteit by Eskom, sê hierdie inhegtenisnemings is ’n belangrike stap om misdadigheid in Eskom uit te roei. “Dit bevestig die omvang van misdadigheid en die voorkoms van georganiseerde misdade wat die organisasie raak. Eskom het deur ondersoeke ontdek dat die beheerprosesse doelbewus deur die kriminele werknemers van die myne, vervoerders en Eskom omseil word. Ons sal hierdie individue meedoënloos vervolg en verseker dat geregtigheid geskied,” het Pillay gesê. Pillay sê die vervanging van steenkool van ŉ goeie gehalte met steenkool van ŉ lae gehalte, het ’n ernstige negatiewe impak op die aanlegte en prestasie by die kragstasies. “Steenkooldiefstal is ’n hoogs georganiseerde kriminele aktiwiteit en die sindikate daarby betrokke word verryk deur die opbrengs uit die handel in gesteelde steenkool en ander kommoditeite. “Die kriminele swartmark vir sulke kommoditeite en vestiging van onwettige steenkoolwerwe en vullisterreine brei teen ’n vinnige tempo uit as gevolg van die vertraging in wetstoepassing en die hoë vlakke van korrupsie en samespanning. “Eskom verloor miljarde rand weens die wanbesteding van steenkool en soortgelyke kommoditeite wat produksie direk beïnvloed.”